
A lizofoszfatidsav vazodilatátor hatásának jelátviteli folyamatai

Bevezetés. Irodalmi adatok szerint az immunbiológiai és véralvadási folyamatok mediátoraként ismert lizofoszfatidsav (LPA) borjú aorta endothelsejteken fokozza a nitrogén-monoxid (NO) szintézisét az endotheliális NO-szintáz (eNOS) foszforilálása által, mely hatást a foszfatidil-inozitol-3-kináz (PI3K) – Akt-kináz jelátviteli út közvetít. Kísérleteinkben azt vizsgáltuk, hogy az LPA hatással van-e az értónusra, és ha igen, milyen jelátviteli folyamatokon keresztül.
Anyagok és módszerek. Felnőtt hím C57Bl/6J (WT), eNOS deficiens (eNOS-KO) és foszfolipáz-C-[image: ]  deficiens (PLC[image: ] -KO) egerekből izolált thoracalis aorta szegmentek válaszait vizsgáltuk izometriás körülmények között miográfon. Fenilefrinnel prekontrahált ereken meghatároztuk az LPA, valamint az LPA1/LPA3 agonista VPC31143 hatásait a 0,1 nM - 100 μM koncentráció-tartományban. A jelátviteli út vizsgálatára az LPA (10 μM) hatását az LPA1/LPA3 receptor antagonista Ki16425, LPA1 receptor antagonista AM095, illetve a PLC enzimeket gátló U73122 jelenlétében, valamint a PI3K wortmanninnal és az Akt-kináz MK-2206-tal való gátlását követően tanulmányoztuk.
Eredmények. LPA és VPC31143 dózisfüggő tranziens relaxációt okozott, mely 10 μM-os koncentráció mellett a prekontrakció 43±2%-a, ill. 50±3%-a volt. Az LPA hatása hiányzott eNOS-KO egerekből preparált (1±2%), illetve mechanikusan deendothelizált WT (3±1%) erekben. Az LPA okozta relaxáció megelőzhető volt mind Ki16425 (8±1%) mind pedig a AM095 (6±2%) alkalmazásával. Az LPA hatása nem változott PLC[image: ] -KO állatok aortájában (38±2%), azonban az U-73122 megszüntette a vazorelaxációt mind WT (1±1%), mind PLC[image: ] -KO (0±0%) ereken. Wortmannin és MK-2206 nem befolyásolta az LPA hatásait (47±5%, ill. 56±2% az inhibitorok jelenlétében), noha mindkét gátlószer szignifikánsan csökkentette az irodalmi adatok szerint ezen a jelátviteli úton keresztül ható inzulin okozta vazorelaxánciót.
Következtetések. Eredményeink szerint az LPA ép endothelium mellett képes eNOS által közvetített vazorelaxációt kiváltani. Az eNOS aktivációját az LPA1 receptor közreműködésével a PLCβ -IP3 és nem a korábban feltételezett PI3K-Akt kináz útvonal közvetíti. Mivel az aktiválódó vérlemezkékből nagy mennyiségű LPA szabadul fel, az általunk leírt folyamat szerepet játszhat a thrombus-képződés során képződő vazokonstriktor mediátorok hatásának ellensúlyozásában valamint a thrombocyta-aktiváció leállításában, amikor a thrombus ép endotheliummal rendelkező érszakaszra terjed.
Kutatási támogatás: OTKA K-101775

